Nemendum Háskóla Íslands býðst að stunda sumarnám við Stanford háskóla í International Honors Program ( IHP ) . Námið stendur yfir í átta vikur frá 20. júní til 16. ágúst 2020 . Stanford og Háskóli Íslands undirrituðu samning um sumarnám árið 2010 og síðan þá hefur hópur nemenda HÍ farið til Stanford á hverju sumri og kynnst einstöku háskóla – og vísindasamfélagi í einum virtasta háskóla heims . Bent er á að námsdvöl við Stanford getur nýst þeim vel sem stefna á framhaldsnám í Bandaríkjunum . Sumarnámið við Stanford er fjölbreytt og geta nemendur valið úr meira en 170 námskeiðum í 40 deildum . Nemendur þurfa að vera skráðir í a.m.k. 8 Stanford einingar sem jafngildir 12 ECTS einingum við Háskóla Íslands . Umsóknarferlið er tvíþætt . Nemendur sækja fyrst um til Háskóla Íslands og sérstök valnefnd velur úr hópi umsækjenda á grundvelli námsárangurs , meðmæla , framtíðaráforma og frammistöðu í viðtali og tilnefnir þá til Stanford . Tilnefndir nemendur senda síðan umsókn til Stanford . Nemendur Háskóla Íslands fá 20% afslátt af skólagjöldum eða 1.880 USD styrk . Skólagjöld ( 7.520 með styrk ) , húsnæði og fæði á skólavist auk gjalda nemur um 12.200 USD ( m.v. grunnnám ) . Umsækjandi skal vera nemandi við Háskóla Íslands og hafa lokið a.m.k. einu námsári eða 60 ECTS einingum áður en sumarnámið hefst með meðaleinkunn að lágmarki 7,5 . Nemendur Háskóla Íslands eru undanþegnir kröfum um TOEFL próf , en verða að hafa mjög góða enskukunnáttu . Sótt er um rafrænt , en fylgigögnum ( á ensku ) skal skila í lokuðu umslagi merktu „ Stanford 2020 “ á Þjónustuborð Háskólatorgi í síðasta lagi fyrir lokun mánudaginn 20. janúar , 2020 . Ekki er tekið við síðbúnum umsóknum . Fylgigögn ( á ensku ) 1 . Kynningarbréf ( e. personal statement ) , hámark 600 orð 2 . Staðfest námsferilsyfirlit ásamt árangursröðun ( e. ranking ) – fæst á Þjónustuborði á Háskólatorgi 3 . Námssamningur-Learning agreement þar sem tiltekin eru þau námskeið ( að lágmarki 8 Stanford einingar ) sem umsækjandi hyggst taka við Stanford . Ekki þarf samþykki fulltrúa deildar á námssamning á þessu stigi umsóknarferilsins 4 . Tvenn meðmæli , a.m.k. önnur frá kennara við deild umsækjanda ( í lokuðu umslagi eða send beint til Skrifstofu alþjóðasamskipta ) Frekari upplýsingar má nálgast hjá Skrifstofu alþjóðasamskipta á ask@hi.is eða s . 525 4311 .